|  |  |  |
| --- | --- | --- |
| • |  | • |
|  |  Pre spis (podľa rozdeľovníka) |  |
| • |  | • |
|  |  |  |
| **Váš list číslo/zo dňa** | **Naše číslo** | **Vybavuje** | **Rimavská Sobota** |
| -/- | ORHZ-RS1-79/2024 | mjr. Mgr. Vetráková |  26. 02. 2024 |
|  |  |  |  |

Vec: **Opatrenia na zníženie požiarovosti súvisiacej s vypaľovaním suchých**

 **trávnatých porastov v jarnom období !**

Okresné riaditeľstvo Hasičského a záchranného zboru v Rimavskej Sobote (ďalej v texte len OR HaZZ) ako príslušný orgán v súlade s § 21 písm. b) a  j) zákona NR SR č. 314/2001 Z. z. o ochrane pred požiarmi v znení neskorších predpisov (ďalej v texte len zákona o ochrane pred požiarmi) Vás touto formou upozorňuje na dodržiavanie zásad ochrany pred požiarmi vyplývajúce zo všeobecných záväzných právnych predpisov.

Predmetné upozornenie a rozhlasová relácia je spracovaná v súvislosti s nastávajúcim jarným obdobím, a to možným zvýšeným nebezpečenstvom vzniku požiaru v závislosti od suchého počasia s nízkym úhrnom zrážok, ktoré je charakterizované enormným nárastom vzniku požiarov v prírodnom prostredí **z dôvodu zámerného vypaľovania trávnatých porastov, spaľovania a nedbanlivosti** právnických osôb, fyzických osôb-podnikateľov a fyzických osôb.

Z uvedeného dôvodu Vás žiadame plniť nasledovné opatrenia, ktoré sú zakotvené v záväzných právnych predpisoch:

1. Priloženú rozhlasovú reláciu o zákaze vypaľovania odvysielať (aj poobede) v obecnom rozhlase za účelom zvyšovania právneho povedomia občanov. Písomnú informáciu o zákaze vypaľovania umiestniť **na vývesných tabuliach obcí, na webových stránkach obce** a poskytnúť informácie všetkým subjektom vo Vašej zriaďovacej pôsobnosti (školy, domovy dôchodcov, domovy sociálnych služieb a pod.). V prílohe sa nachádzajúci plagát umiestniť na vývesných tabuliach obce, v mestských novinách, webovej stránke obce. (v prípade možností zväčšiť).
2. Touto cestou žiadame starostov obcí, aby porušenia záväzných právnych predpisov právnickými osobami, fyzickými osobami – podnikateľmi a fyzickými osobami oznamovali okamžite na Okresné riaditeľstvo Policajného zboru s tým, že na základe tejto informácie uvedený orgán zabezpečí bezodkladné zadokumentovanie udalosti formou úradného záznamu s akcentom na stotožnenie podozrivého subjektu a prípadných svedkov, presné určenie miesta vykonávania protiprávnej činnosti, jej stručný opis a fotodokumentáciu.
3. Zabezpečiť v prípade potreby a podľa uváženia v najkritickejších obdobiach možnosti vzniku požiaru hliadkovaciu činnosť v jednotlivých katastroch obcí, poskytnúť súčinnosť mestskej alebo obecnej polícii, členov DHZO (príp. členov komisií ochrany verejného poriadku) pri hliadkovacej činnosti v jarnom období počas suchého počasia. Žiadame Vás o zaslanie informácie o vykonávaní hliadkovacej činnosti prostredníctvom Vašich vlastných hliadok (najlepšie formou krátkeho e-mailu na adresu **robert.singlar@minv.sk**– predovšetkým lokalitu, dátum a čas hliadkovania), aby nebolo hliadkovanie vykonávané duplicitne aj zo strany OR HaZZ.
4. Preveriť aktuálnosť dokumentácie ochrany pred požiarmi obce v súlade so skutočným stavom, ako aj preveriť činnosť ohlasovní požiarov v obci.
5. Prerokovať v rámci obecného zastupiteľstva a príslušných komisií v čo najkratšom čase úlohy z dôvodu predpokladaného príchodu suchého teplého počasia a tým zvýšeného rizika vypaľovania trávnatých porastov.
6. Vykonať prostredníctvom technika požiarnej ochrany resp. preventivára obce (kontrolných skupín) preventívne protipožiarne kontroly podľa § 23 zákona o ochrane pred požiarmi v subjektoch, u fyzických osôb - podnikateľov, ktorí obhospodarujú lesný fond a pôdny fond (SHR), kde OR HaZZ nevykonáva ŠPD.
7. Aktivizovať členov a preveriť akcieschopnosť dobrovoľného hasičského zboru obce (ďalej v texte len DHZO), ako aj vykonať kontrolu hasičskej techniky a vecných prostriedkov na vykonávanie zásahovej činnosti v  súlade s ustanoveniami Vyhlášky MV SR č. 611/2006 Z. z. o hasičských jednotkách v znení neskorších predpisov.
8. Zabezpečiť efektívnu a dôslednú preventívno – výchovnú propagačnú činnosť zameranú na ochranu lesov, fauny a flóry pred požiarmi.
9. Starosta obce, alebo ním poverená osoba v prípade vzniku požiaru operatívne bez omeškania vyhlási požiarny poplach a tým aktivizuje občanov a členov DHZO ( ak ho má obec zriadený), k vykonaniu zásahu za účelom lokalizovania a likvidovania požiaru a poskytnutia pomoci zasahujúcej jednotke HaZZ. V súlade s platnou legislatívou každý občan, právnická osoba a fyzická osoba – podnikateľ je povinný poskytnúť vecnú a osobnú pomoc v prípade vzniku mimoriadnej situácie.
10. V prípade, že OR HaZZ vyhlási čas so zvýšeným nebezpečenstvom vzniku požiaru, o tomto skutku bude v čo najkratšom časovom intervale upovedomená každá obec okresu obvyklým spôsobom (v elektronickej podobe, v regionálnych novinách). Obec je povinná predmetnú skutočnosť vyhlásiť miestnym rozhlasom a vyvesiť na úradnú tabuľu obce.

 **O prijatých opatreniach týkajúcich sa uvedených úloh, žiadame zaslať informáciu na Okresné riaditeľstvo Hasičského a záchranného zboru v Rimavskej Sobote do 20.3. 2024.**

 Riaditeľ

 Okresného riaditeľstva HaZZ

 Rimavská Sobota

 pplk. Ing. Marek Laššák v. r.